
แผนปฏิบัติการป้องกันและแก้ไขปัญหายาเสพติด
กรมการปกครอง 
ประจำปีงบประมาณ พ.ศ.2557
หลักการเหตุผล
นับจากวันที่ 11 สิงหาคม 2554 สมเด็จพระนางเจ้าสิริกิต์ฯ พระบรมราชินีนาถ ขอให้คนไทยทุกคนต้องผนึกกำลังกันต่อต้านยาเสพติดมิให้ประชาชน โดยเฉพาะเยาวชนลูกหลานตกไปเป็นเหยื่อของยาเสพติด รัฐบาลภายใต้การนำของ ฯพณฯ ยิ่งลักษณ์  ชินวัตร นายกรัฐมนตรี ได้กำหนดให้การแก้ไขปัญหายาเสพติดเป็นนโยบายเร่งด่วนสำคัญที่ต้องดำเนินการในปีแรก และกำหนดเป็น “วาระแห่งชาติ” ที่ทุกภาคส่วนราชการตลอดจนประชาชนต้องเข้ามามีส่วนร่วมในการผนึกกำลังกันเป็นพลังแผ่นดินแก้ไขปัญหายาเสพติด โดยตัดวงจรปัญหา คือ การลดปัญหาการผลิต การค้ายาเสพติด / การลดปัญหาผู้เสพ-ผู้ติดยาเสพติด / การแก้ไขปัญหากลุ่มเสี่ยง พื้นที่เสี่ยง และการป้องกันไม่ให้เกิดผู้เสพยาเสพติดรายใหม่
ภายใต้การนำของ นางสาวยิ่งลักษณ์  ชินวัตร นายกรัฐมนตรี รัฐบาลได้มีคำสั่งสำนักนายกรัฐมนตรี ที่ 154/2554 ลงวันที่ 9 กันยายน 2554 กำหนด “ยุทธศาสตร์พลังแผ่นดินเอาชนะยาเสพติด” ขึ้น เพื่อเป็นยุทธวิธีให้ทุกหน่วยงานร่วมบูรณาการขับเคลื่อนแผนปฏิบัติการแก้ไขปัญหายาเสพติดในพื้นที่จังหวัด/อำเภอทั่วประเทศ ภายใต้กลยุทธการดำเนินการ 7 แผน 4 ปรับ 3 หลัก 6 เร่ง มาตั้งแต่ปีงบประมาณ พ.ศ.2555 และได้ดำเนินการตามยุทธศาสตร์ต่อเนื่องมาในปีงบประมาณ พ.ศ.2556 
จากผลการดำเนินงานในปี 2556 ของหน่วยงานต่าง ๆ ในทุกแผนจะบรรลุผลสำเร็จตามเป้าหมายเชิงปริมาณ แต่ยังไม่ทำให้ปัญหายาเสพติดในภาพรวมของประเทศลดลงอย่างเห็นผลชัดเจน และเป็นรูปธรรม เป็นเพียงแต่ชะลอตัวลงเท่านั้น ซึ่งจุดสำคัญของการชี้ขาดสถานการณ์ปัญหายาเสพติดในประเทศไทย ได้แก่ ปัญหาการผลิตยาเสพติดจากนอกประเทศไม่มีขีดจำกัด ปัญหานักโทษยาเสพติดล้นคุก และปัญหาผู้เสพยาเสพติดเข้าสู่ระบบบังคับบำบัดล้นเกิน ทำให้การบำบัดขาดประสิทธิภาพ และเป็นมูลเหตุสำคัญของการกลับมาเสพยาเสพติดซ้ำ ซึ่งเป็นจุดอ่อนสำคัญต่อผลสำเร็จของการแก้ไขปัญหายาเสพติดในประเทศไทย ดังนั้น เพื่อให้การแก้ไขปัญหายาเสพติดมีความต่อเนื่อง ศูนย์อำนวยการพลังแผ่นดินเอาชนะยาเสพติดแห่งชาติ จึงได้มีคำสั่ง ที่ 19/2556 ลงวันที่ 16 ตุลาคม 2556 กำหนดแผนปฏิบัติการพลังแผ่นดินเอาชนะยาเสพติด ปี 2557 เพื่อเป็นกรอบและทิศทางในการปฏิบัติงาน
แผนปฏิบัติการพลังแผ่นดินเอาชนะยาเสพติด ปี 2557 
1. กรอบความคิดทางยุทธศาสตร์ ปี 2557 ประกอบด้วย 3 ยุทธศาสตร์หลัก คือ 
1.1 ยุทธศาสตร์ต่อเนื่อง คือ (1) ต่อเนื่องการใช้พลังแผ่นดินเอาชนะยาเสพติด (2) ต่อเนื่องแผนปฏิบัติการฯ 7 แผนงานหลัก
1.2 ยุทธศาสตร์ป้องกัน คือ (1) ป้องกันรายใหม่ (2) ป้องกันพื้นที่ (3) ป้องกันการมีพฤติการณ์ซ้ำ (4) ป้องกันครอบครัว และ (5) ป้องกันชุมชน 
1.3 ยุทธศาสตร์เสริมสร้างพัฒนา คือ (1) เสริมสร้างมาตรการ (2) เสริมสร้างองค์กร (3) เสริมสร้างกลไก และ (4) เสริมสร้างงานรองรับประชาคมอาเซียน ปี 2558
2. กรอบความคิดการแก้ไขปัญหาทั้งในเชิงปริมาณและเชิงคุณภาพ  เพื่อให้เกิดความยั่งยืน และสามารถแก้ไขปัญหาได้อย่างแท้จริง จึงมีจุดเน้นที่ต้องดำเนินการ ดังนี้ 
2.๑ เน้นความต่อเนื่อง เพื่อดํารงความเข้มข้นในการปฏิบัติงาน
๒.2 เน้นการปรับระบบบริหารจัดการแบบมีส่วนร่วม เพื่อพัฒนาประสิทธิภาพการบริหารจัดการแบบบูรณาการ และให้หน่วยงานในพื้นที่ระดับจังหวัดเข้ามามีส่วนร่วมในการควบคุมและลดปัญหายาเสพติดอย่างเป็นรูปธรรม
2.๓ เน้นการเฝ้าระวังและควบคุมปัญหาในหมู่บ้าน/ชุมชน  

2.๔ เน้นการแก้ไขผู้เสพ/ผู้ติดยาเสพติดแบบครบวงจร 

2.๕ เน้นการใช้มาตรการทางเลือกให้มากขึ้น เพื่อลดปริมาณผู้กระทําผิดยาเสพติด ที่เข้าสู่มาตรการบังคับโทษ ตามกฎหมายเกินศักยภาพของระบบที่จะรองรับได้
2.๖ เน้นสร้างชุมชนอุ่นใจ ได้ลูกหลานกลับคืน เพื่อเสริมสร้างภูมิคุ้มกันให้เด็กและเยาวชน รวมทั้งรณรงค์ป้องกันยาเสพติดทุกพื้นที่ 
2.๗ เน้นการทําลายโครงสร้างการค้าและวงจรการเงิน เพื่อตัดวงจรการค้ายาเสพติด การเงินที่ผิดกฎหมาย และใช้มาตรการด้านทรัพย์สินอย่างบูรณาการ
2.๘ เน้นการใช้เทคโนโลยีสมัยใหม่ เพื่อเสริมประสิทธิภาพการสกัดกั้น ปราบปราม ป้องกันและแก้ไขปัญหายาเสพติด
2.๙ เน้นยุทธศาสตร์เชิงรุกกับประเทศเพื่อนบ้าน เพื่อบรรลุวัตถุประสงค์อาเซียนปลอดยาเสพติด ปี ๒๕๕๘
3. การกำหนดเป้าหมายของแผนปฏิบัติการพลังแผ่นดินเอาชนะยาเสพติด ปี 2557
3.1 ลดระดับและแก้ไขปัญหายาเสพติดในพื้นที่ที่ต้องเฝ้าระวังมาก 16,408 หมู่บ้าน/ชุมชน
3.2 บำบัดรักษา 300,000 คน และติดตามช่วยเหลือร้อยละ 80 
3.3 ป้องกันเยาวชนก่อนวัยเสี่ยง ป.4 – ป.6 ร้อยละ 80 ของนักเรียน 2.4 ล้านคน 
3.4 สถานศึกษาเข้มแข็งร้อยละ 80 จากเป้าหมาย 11,749 แห่ง
3.5 สถานประกอบกิจการสีขาว จำนวน 2,000 แห่ง
3.6 สกัดกั้นการลักลอบนำเข้ายาเสพติด ร้อยละ 50 
3.7 จับกุมคดียาเสพติด ร้อยละ 30 
3.8 ดำเนินคดีในฐานความผิดสมคบ สนับสนุน ช่วยเหลือ 500 คดี 
3.9 ดำเนินการทางด้านทรัพย์สิน  2,000 ล้านบาท 
4. มาตรการ แผนงาน กิจกรรมดำเนินงานใน 7 แผนงานหลัก ปี 2557

4.1 แผนงานที่ 1 แผนการสร้างพลังสังคมและพลังชุมชนเอาชนะยาเสพติด 
เป้าหมาย  : 
1) ทุกจังหวัดสามารถกำหนดหมู่บ้าน/ชุมชนในจังหวัดตามระดับปัญหาและการดำเนินการได้ตามเกณฑ์อย่างถูกต้อง
2) ทุกจังหวัดสามารถลดระดับปัญหายาเสพติดในหมู่บ้าน/ชุมชน ในพื้นที่เฝ้าระวังปานกลาง และมาก ได้ทุกพื้นที่ หรืออย่างน้อย ร้อยละ ๘๐ ของจํานวนหมู่บ้าน/ชุมชนในพื้นที่เฝ้าระวังมาก
๓) ทุกอําเภอ มีแผนปฏิบัติการแก้ไขปัญหายาเสพติด 
มาตรการและแนวทางการดำเนินงาน  :  
๑) ให้ทุกจังหวัด/อําเภอ ประเมินสถานการณ์ปัญหาและระดับของหมู่บ้าน/ชุมชนอย่างถูกต้อง เพื่อสามารถกําหนดมาตรการ กิจกรรมต่อเนื่องได้อย่างชัดเจน สอดคล้องกับความเป็นจริงของแต่ละหมู่บ้าน/ ชุมชน  โดยจัดแบ่งประเภทของหมู่บ้าน/ชุมชน ออกเป็น ๔ ระดับ ได้แก่
- พื้นที่เฝ้าระวังทั่วไป คือ หมู่บ้าน/ชุมชนที่ไม่มีสภาพปัญหายาเสพติดใดๆ  จํานวน ๓๑,๑๓๕ หมู่บ้าน/ชุมชน
- พื้นที่เฝ้าระวังน้อย คือ หมู่บ้าน/ชุมชนที่มีระดับปัญหายาเสพติดเบาบาง จํานวน ๙,๘๘๓ หมู่บ้าน/ชุมชน
- พื้นที่เฝ้าระวังปานกลาง คือ หมู่บ้าน/ชุมชนที่มีระดับปัญหาปานกลาง จํานวน ๒๔,๖๑๑ หมู่บ้าน/ชุมชน
- พื้นที่เฝ้าระวังมาก คือ หมู่บ้าน/ชุมชนที่ยังมีปัญหาในเกณฑ์สูง จำนวน 16,408 หมู่บ้าน/ชุมชน
2) การแก้ไขปัญหาหมู่บ้าน/ชุมชน ให้ยึดตามแนวทางการพัฒนาปี 2556 และใช้ชุมชนเป็นตัวตั้ง เน้นหนักการดำเนินงานในหมู่บ้าน/ชุมชนเฝ้าระวังมากเป็นหลัก ด้วยการจัดทำแผนปฏิบัติการอย่างครบวงจร และให้ทุกอำเภอมอบหมายหรือแต่งตั้งเจ้าหน้าที่ ทำหน้าที่ประสานงานอย่างชัดเจน
3) เพิ่มอำนาจภาคประชาชน ชุมชนต่าง ๆ ในการดำเนินกิจกรรมป้องกันและแก้ไขปัญหายาเสพติด ประกอบด้วย ผู้นำที่เป็นทางการ คณะกรรมการหมู่บ้าน ตำรวจบ้าน ผู้ประสานพลังแผ่นดินเอาชนะยาเสพติด 25 ตาสัปปะรด อพปร. อสม. ผู้นำกองทุนแม่ของแผ่นดิน กลุ่มพลังมวลชนอื่น ๆ เข้ามีส่วนร่วมดำเนินกิจกรรมในชุมชน เช่น เฝ้าตรวจ ตั้งจุดตรวจ เฝ้าระวัง การปราบปราม การบำบัดรักษา การติดตามผู้ผ่านการบำบัด ฯลฯ โดยให้มีการรับรองบทบาท อำนาจ ดังกล่าว
4.2 แผนงานที่ 2 แผนการแก้ไขปัญหาผู้เสพ/ผู้ติดยาเสพติด 

เป้าหมาย  :
1) ผู้เสพยาเสพติดเข้ารับการบำบัดรักษาในทุกระบบ จำนวน 300,000 คน 

2) บำบัดรักษาผู้เสพติดรุนแรงที่ยังเลิกยาไม่ได้ หรือที่มีอาการแทรกซ้อนทางจิต 
3) นำผู้เสพติดที่หลบหนีหรือไม่ปฏิบัติตามแผนการบำบัดฟื้นฟูฯ จนครบกระบวนการ ให้เข้ารับการบำบัดฟื้นฟูฯ จนครบกระบวนการ
4) ติดตาม ดูแล ช่วยเหลือผู้ผ่านการบำบัดฟื้นฟูฯ อย่างครบวงจร ให้ได้ร้อยละ 80 จากฐานข้อมูลผู้ผ่านการบำบัดปี 2556 -2557 ไม่ให้กลับมาเสพติดซ้ำ
5) สร้างระบบทางเลือก (Diversion) ของการนำผู้เสพเข้ารับการบำบัด
มาตรการและแนวทางการดำเนินงาน :  
1) กำหนดคำนิยามเพิ่มเติมจาก ผู้เสพเป็นผู้ป่วย เพิ่มเป็นผู้เสพเป็นโรคสมองติดยาที่ต้องบำบัดรักษาและฟื้นฟูฯ อย่างเหมาะสม
2) ทบทวนสถานะของค่ายปรับเปลี่ยนพฤติกรรมระดับอำเภอ ตามแนวคิด 1 อำเภอ 1 ค่ายปรับเปลี่ยนพฤติกรรม ว่าควรมีการดำรงอยู่หรือไม่ อย่างไร ที่ใดควรยกเลิก ที่ใดควรดำเนินการต่อ หากเห็นความจำเป็นที่จะดำเนินการต่อ ให้ศูนย์อำนวยการพลังแผ่นดินเอาชนะยาเสพติดจังหวัด ร่วมกับสาธารณสุขจังหวัด พิจารณาปรับปรุง พัฒนาประสิทธิภาพทั้งระบบ เพื่อให้เกิดความพร้อมยิ่งขึ้น รวมทั้งพิจารณาใช้และยกระดับกองร้อยอาสารักษาดินแดนที่มีอยู่ในจังหวัด/อำเภอ หรือสถานที่ที่มีอยู่แล้ว เช่น ค่ายทหาร เปิดเป็นค่ายปรับเปลี่ยนพฤติกรรมแบบถาวรระดับจังหวัด ที่สามารถเปิดและรักษาผู้เสพที่ประสงค์จะเข้าบำบัดรักษาได้ตลอดเวลา โดยไม่จำเป็นต้องรอเข้าบำบัดฯ เป็นรุ่น ๆ 
2) ปี 2557 เน้นการบำบัดรักษาในระบบสมัครใจ โดยให้มีการปรับปรุงกระบวนการ ขั้นตอนการบำบัดให้มีประสิทธิภาพมากขึ้น
3) ปรับปรุงระบบบังคับและระบบต้องโทษให้มีประสิทธิภาพ
4) เพิ่มศูนย์ฟื้นฟูสมรรถภาพผู้ติดยาเสพติด แบบควบคุมตัว ใน 16 จังหวัด ได้แก่ สมุทรปราการ พระนครศรีอยุธยา สุพรรณบุรี อ่างทอง ชัยนาท นครนายก ระยอง เพชรบูรณ์ กำแพงเพชร ลำปาง ร้อยเอ็ด ขอนแก่น มหาสารคาม มุกดาหาร ตรัง และพัทลุง 
5) ปรับปรุงประสิทธิภาพ คุณภาพการติดตามช่วยเหลือผู้ผ่านการบำบัดรักษาอย่างครบวงจร โดยให้ศูนย์ปฏิบัติการพลังแผ่นดินเอาชนะยาเสพติดอำเภอ (ศพส.อ.) วางกลไกและระบบติดตามให้ครบถ้วน ให้ผู้ผ่านการบำบัดรักษาได้รับการติดตามอย่างน้อยคนละ 4 ครั้ง ใน 1 ปี 

4.3 แผนงานที่ 3 แผนการสร้างภูมิคุ้มกันและป้องกันยาเสพติด 
เป้าหมาย :  
1) ป้องกันเด็กและเยาวชนก่อนวัยเสี่ยงให้มีภูมิคุ้มกันด้านยาเสพติดให้ครอบคลุมนักเรียนตั้งแต่ชั้น ป.4–ป.6 ร้อยละ 80 (1,920,000 คน) ของจำนวน 2.4 ล้านคน
2) เสริมสร้างการป้องกันและแก้ไขปัญหายาเสพติดให้กับโรงเรียนและสถานศึกษา ขยายขึ้นไประดับอุดมศึกษา ร้อยละ 80 (9,400 แห่ง) จากจำนวนเป้าหมาย 11,749 แห่ง
3) ป้องกันผู้เสพรายใหม่ ไม่เกินร้อยละ 10
4) สถานประกอบกิจการ มีระบบป้องกันและแก้ไขปัญหายาเสพติดตามเกณฑ์มาตรฐาน จำนวน 2,000 แห่ง

มาตรการและแนวทางการดำเนินงาน  :
1) ป้องกันเด็กและเยาวชนในสถานศึกษา ขยายการป้องกันยาเสพติดในสถานศึกษาให้มากขึ้นอย่างมีคุณภาพ เช่น มอบบทบาทให้ครูประจำชั้น (แม่บุญธรรม) ดูแลนักเรียนอย่างใกล้ชิด จัดกิจกรรมป้องกันเฝ้าระวังในโรงเรียน เช่น โครงการ To Be Number One ตำรวจโรงเรียน 
2) พัฒนาเสริมสร้างเครือข่ายเยาวชนต้านภัยยาเสพติดด้วยการมีส่วนร่วม และพัฒนากลไกการขับเคลื่อนเครือข่ายเยาวชนทุกระดับ
3) การป้องกันยาเสพติดแก่เด็กและเยาวชนนอกสถานศึกษา เน้นประชากรกลุ่มอายุ 13 – 20 ปี ที่มีความเสี่ยงต่อปัญหายาเสพติดในเกณฑ์สูง ภายใต้แนวคิด “เปลี่ยนเยาวชนให้เป็นพลังสร้างสรรค์สังคม” โดยให้ศูนย์อำนวยการพลังแผ่นดินเอาชนะยาเสพติดจังหวัด มอบหมาย และบูรณาการกับหน่วยงานภายในจังหวัด สำรวจข้อมูลเด็กและเยาวชนกลุ่มเสี่ยง เพื่อวางแผนดำเนินการ และจัดกิจกรรมเพื่อแก้ไขพฤติกรรม เสริมสร้างวินัย ปรับมุมมองที่มีต่อตนเอง เปลี่ยนบุคลิกใหม่ มีการฝึกอบรมการปฏิบัติงานบริการสังคมและชุมชนร่วมเป็นพลังพัฒนา สร้างสรรค์ท้องถิ่น ชุมชน
4) ดำเนินมาตรการป้องกันยาเสพติดเชิงรุก โดยจัดให้มีชุดรณรงค์ป้องกันยาเสพติดแบบเคลื่อนที่ (Mobile team) ในพื้นที่เป้าหมาย 
5) ควบคุมพื้นที่เสี่ยง/ปัจจัยเสี่ยง ด้วยการจัดระเบียบสังคม โดยทบทวนและแต่งตั้งชุดปฏิบัติการจัดระเบียบสังคม อย่างชัดเจน
4.4 แผนงานที่ 4 แผนการปราบปรามยาเสพติดและบังคับใช้กฎหมาย
เป้าหมาย : 
1) จับกุมคดียาเสพติดในฐานความผิดสำคัญให้ได้ร้อยละ 30 
2) ดำเนินคดีในฐานความผิด สมคบ สนับสนุน ช่วยเหลือให้ได้ 500 คดี
3) ยึด/อายัดทรัพย์สิน ประมาณ 2,000 ล้านบาท
4) สืบสวน ปราบปราม เครือข่ายการผลิตและการค้ายาเสพติด ทุกระดับ
5) เพิ่มประสิทธิภาพ และลดปัญหาภัยอันตรายของยาเสพติดได้ทุกจังหวัด
มาตรการและแนวทางการดำเนินงาน  : 
1) ปราบปรามเครือข่ายการผลิต การค้ารายสำคัญและรายใหญ่ เพื่อทำลายวงจรการผลิตทุกระดับ อย่างครบวงจร 
2) ปราบปรามเครือข่ายการค้ายาเสพติดระดับกลางและเครือข่ายการค้ารายย่อยในพื้นที่ เพื่อตัดวงจรการแพร่ระบาดในหมู่บ้าน/ชุมชน
3) พัฒนาประสิทธิภาพ คุณภาพ ระบบการสนับสนุน รวมทั้งปรับฐานคติด้านการปราบปรามยาเสพติดของชุดปฏิบัติการฯ ทุกระดับ ตลอดจน มาตรการทางด้านทรัพย์สินแบบบูรณาการ และข้อร้องเรียนของประชาชน
4.5 แผนงานที่ 5 แผนความร่วมมือระหว่างประเทศ
เป้าหมาย : 
1) มีแผนปฏิบัติการความร่วมมือการป้องกันและปราบปรามยาเสพติด เพื่อรองรับการเข้าสู่ประชาคมอาเซียน ในปี 2557 
2) สร้างความร่วมมือเชิงรุกการดำเนินงานพื้นที่ชายแดนกับประเทศเพื่อนบ้าน และความสัมพันธ์และความร่วมมือกับประเทศต้นทาง ประเทศทางผ่าน และประเทศผู้บริโภค เพื่อลดปริมาณการผลิต การค้ายาเสพติด ตลอดจนผลักดัน วาระภูมิภาคให้ปรากฏอย่างเป็นรูปธรรม
มาตรการและแนวทางการดำเนินงาน : 
1) จัดตั้งสำนักงานประสานงานด้านยาเสพติดอาเซียนขึ้นในประเทศไทย
2) จัดทำแผนปฏิบัติการ ดำเนินการตามแผนยุทธศาสตร์การป้องกันและปราบปรามยาเสพติด รวมทั้งเตรียมพร้อมขยายความร่วมมือการปฏิบัติในด้านต่าง ๆ เพื่อร่วมแก้ไขปัญหายาเสพติดในกลุ่มอาเซียน ผลักดันแผนการดำเนินกิจกรรมตามยุทธศาสตร์  เพื่อให้เป็นศูนย์กลางการขับเคลื่อนการแก้ไขปัญหายาเสพติดระหว่างประเทศในภูมิภาคร่วมกัน รวมทั้งดำเนินมาตรการที่จะรองรับการเข้าสู่ประชาคมอาเซียน
4.6 แผนงานที่ 6 แผนการสกัดกั้นยาเสพติด
เป้าหมาย : 
1) ลดปริมาณการลักลอบนำเข้ายาเสพติดจากภายนอกประเทศ ร้อยละ 50 
2) หมู่บ้านตามแนวชายแดนมีความเข้มแข็งเชิงคุณภาพ ร้อยละ 50 
3) มีระบบเครือข่ายป้องกันยาเสพติดตามแนวชายแดนที่มีประสิทธิภาพ
มาตรการและแนวทางการดำเนินงาน : 
1) วางระบบสกัดกั้นยาเสพติดชายแดน โดยเฉพาะพื้นที่ภาคเหนือ ตะวันออกเฉียงเหนือ และตะวันออกตามลำดับ 
2) จัดระบบ กลไก และกำลังปฏิบัติการพิเศษ เพื่อทำลายโครงสร้างการค้ายาเสพติดชายแดน
3) เกาะติดข่าวสาร สถานการณ์ และกำลังปฏิบัติการ เพื่อตัดวงจรการผลิต และการค้ายาเสพติด 
4) เพิ่มความเข้มแข็งให้กับหมู่บ้าน/ชุมชนตามแนวชายแดน ให้มีความเข้มแข็ง วัดผลได้เป็นรูปธรรม ร้อยละ 50
5) เพิ่มประสิทธิภาพจุดตรวจ จุดสกัด และเส้นทางลำเลียง 
4.7 แผนงานที่ 7 แผนการบริหารจัดการแบบบูรณาการ 
เป้าหมาย : 
1) มีการจัดทำแผนปฏิบัติการแบบบูรณาการของทุกหน่วยงาน จังหวัด
2) เสริมความเข้มแข็งให้กับระบบบริหารจัดการทุกระดับ โดยเฉพาะระดับจังหวัด/อำเภอเป้าหมายสำคัญ รวมทั้งบูรณาการแผนงาน งบประมาณ บุคลากร สถานที่ การกำกับติดตามผลการดำเนินงาน ให้มีการวัดผลเป็นรูปธรรมรายจังหวัด/อำเภอ
มาตรการและแนวทางการดำเนินงาน :
1) เสริมประสิทธิภาพของกระบวนการบริหารจัดการทุกระดับ 
- ส่วนกลาง มีกลไกของศูนย์อำนวยการพลังแผ่นดินเอาชนะยาเสพติดกระทรวง มอบหมายภารกิจอย่างชัดเจน จัดสรรวงเงินงบประมาณ ปี 2557 ให้กับหน่วยปฏิบัติในพื้นที่ เพื่อให้สามารถนำไปบูรณาการร่วมกับหน่วยงานในพื้นที่
- ส่วนจังหวัด ให้จัดกลไกของศูนย์อำนวยการพลังแผ่นดินเอาชนะยาเสพติดจังหวัด จัดทำแผนปฏิบัติการพลังแผ่นดินเอาชนะยาเสพติด ปี 2557 โดยบูรณาการแผนงาน งบประมาณของทุกหน่วยงานในจังหวัด รวมถึงองค์กรปกครองส่วนท้องถิ่น รวมทั้งการติดตามผลการดำเนินงานเชื่อมต่อระบบข้อมูลกับศูนย์อำนวยการพลังแผ่นดินเอาชนะยาเสพติดแห่งชาติ
2) ปรับปรุงและพัฒนาบุคลากรด้านยาเสพติดให้สามารถสอดรับกับสถานการณ์ปัญหาและทิศทางการแก้ไขปัญหา เพื่อสนับสนุนการปฏิบัติในแต่ละแผนงาน 
3) ให้ทุกจังหวัด จัดให้มีการสรุปบทเรียน (Best Practice) ตัวอย่างที่ดีเด่นในทุกแผน เพื่อขยายผลในเชิงคุณภาพ 
4) ให้มีการจัดทำแผนปฏิบัติการรณรงค์ประชาสัมพันธ์และปฏิบัติการจิตวิทยาป้องกันยาเสพติดระดับชาติ และระดับจังหวัดอย่างชัดเจน
5) ศูนย์อำนวยการพลังแผ่นดินเอาชนะยาเสพติดแห่งชาติ มีระบบแรงจูงใจให้ผู้ปฏิบัติงาน มีการปรับปรุง/พัฒนากฎหมายที่เกี่ยวข้องกับการป้องกันและแก้ไขปัญหายาเสพติด พัฒนาเทคโนโลยีสมัยใหม่ และบูรณาการแผนการพิเศษ จำนวน 2 แผน ได้แก่ โครงการขยายผล ชุมชนอุ่นใจ ได้ลูกหลานกลับคืน และโครงการสายตรวจอุ่นใจ เฝ้าระวังปัญหายาเสพติด
5. ตัวชี้วัดภาพรวมของแผนปฏิบัติการพลังแผ่นดินเอาชนะยาเสพติด ปี 2557
1) ความปลอดภัยในชีวิตและทรัพย์สินของประชาชนสูงขึ้น 
2) สามารถควบคุมและลดปัญหายาเสพติดได้มากกว่าปีที่ผ่านมา
3) ความพึงพอใจ ความเชื่อมั่นของประชาชนสูงขึ้น
แผนปฏิบัติการป้องกันและแก้ไขปัญหายาเสพติด กรมการปกครอง ประจำปีงบประมาณ พ.ศ.2557 
กรมการปกครองกำหนดแผนปฏิบัติการป้องกันและแก้ไขปัญหายาเสพติดให้มีความต่อเนื่อง และสอดคล้องกับแผนปฏิบัติการพลังแผ่นดินเอาชนะยาเสพติด ปี 2557 ของรัฐบาล โดยมีแผนงาน/โครงการที่จะต้องดำเนินการตามยุทธศาสตร์ใน 4 แผนงานหลัก รวมงบประมาณทั้งสิ้น 222,419,600 บาท สำหรับเป็นค่าใช้จ่ายในการขับเคลื่อนตามแผนปฏิบัติการพลังแผ่นดินเอาชนะยาเสพติด ปี 2557 จำนวน 10 โครงการ ดังนี้
1. แผนการสร้างพลังสังคมและพลังชุมชนเอาชนะยาเสพติด จำนวน 2 โครงการ รวมงบประมาณ 36,042,330 บาท โดยมีวัตถุประสงค์เพื่อให้ประชาชนในหมู่บ้าน/ชุมชนมีการรวมพลังจัดการกับปัญหายาเสพติดในพื้นที่อย่างเป็นระบบ มีส่วนร่วมคิด ร่วมทำ ร่วมตัดสินใจ ร่วมรับผิดชอบ สอดส่องเฝ้าระวัง และควบคุมปัญหายาเสพติดให้ลดลง เพื่อป้องกันไม่เกิดผู้เสพรายใหม่ รวมทั้งมีระบบติดตามช่วยเหลือผู้ผ่านการบำบัด ไม่ให้กลับไปเสพซ้ำ และมีเป้าหมายเพื่อพัฒนาหมู่บ้าน/ชุมชน ที่มีกำนัน ผู้ใหญ่บ้าน กำกับดูแล ทั้งนี้ รวมถึงชุมชนที่อยู่ในเขตเทศบาลต่าง ๆ รวมจำนวน 74,963 แห่ง  
1.1 โครงการพัฒนาหมู่บ้าน/ชุมชนเข้มแข็งเอาชนะยาเสพติดยั่งยืน งบประมาณ 24,487,070 บาท
การดำเนินงาน : ให้อำเภอบูรณาการความร่วมมือกับองค์กรปกครองส่วนท้องถิ่นดำเนินการพัฒนาและเสริมสร้างความเข้มแข็งในการเอาชนะยาเสพติดในหมู่บ้าน/ชุมชน โดยให้ประชาชน
ทุกภาคส่วนในหมู่บ้าน/ชุมชนเข้ามีส่วนร่วม รวมพลัง ร่วมคิด ร่วมทำ ร่วมรับผิดชอบช่วยแก้ไขปัญหายาเสพติดในหมู่บ้าน/ชุมชนของตนเอง โดยดำเนินการประเมินหมู่บ้าน/ชุมชนเข้มแข็งเอาชนะยาเสพติด ใน 2 มิติ คือ 
1) มิติด้านกระบวนการหรือความเข้มแข็งของหมู่บ้าน/ชุมชน (output) โดยให้ประชาชนในหมู่บ้าน/ชุมชนประเมินตนเอง ตามกระบวนการ 10 ตัวชี้วัด เพื่อวัดสถานะและจัดระดับความเข้มแข็ง
ในการเอาชนะยาเสพติด ออกเป็น 3 สถานะ คือ 
- เข้มแข็งมาก : หมู่บ้าน/ชุมชนที่เจ้าหน้าที่หรือคนในหมู่บ้าน/ชุมชนมีความพยายามในการดำเนินการป้องกันและแก้ไขปัญหายาเสพติดมาก ผ่านตามเกณฑ์วัด ๘ – ๑๐ ตัวชี้วัด
- เข้มแข็งปานกลาง : หมู่บ้าน/ชุมชนที่เจ้าหน้าที่หรือคนในหมู่บ้าน/ชุมชนมีความพยายามในการดำเนินการป้องกันและแก้ไขปัญหายาเสพติดปานกลาง ผ่านตามเกณฑ์วัด ๖ – ๗ ตัวชี้วัด
- เข้มแข็งน้อย : หมู่บ้าน/ชุมชนที่เจ้าหน้าที่หรือคนในหมู่บ้าน/ชุมชนมีความพยายามในการดำเนินการป้องกันและแก้ไขปัญหายาเสพติดน้อย ผ่านตามเกณฑ์วัด ๑ – ๕ ตัวชี้วัด
2) มิติด้านสภาพปัญหายาเสพติดในหมู่บ้าน/ชุมชน (outcome) โดยให้อำเภอ/จังหวัด นำสรุปผลการประเมินจากหมู่บ้าน/ชุมชน ในมิติที่ 1 มาจัดประเภท เพื่อวัดระดับสภาพปัญหายาเสพติดในพื้นที่ออกเป็น 4 ระดับ คือ 
- สีขาว/ก/ปลอดยาเสพติด : ไม่มีผู้ผลิต/ผู้ขายยาเสพติด และไม่มีผู้เสพ/ผู้ติดยาเสพติด
- สีเขียว/ข/สภาพปัญหายาเสพติดเบาบาง : ไม่มีผู้ผลิต/ผู้ขายยาเสพติด และมีผู้เสพ/ผู้ติดยาเสพติดไม่เกิน ๓ คน ต่อ ประชากร ๑,๐๐๐ คน
- สีเหลือง/ค/สภาพปัญหายาเสพติดปานกลาง : ไม่มีผู้ผลิต/ผู้ขายยาเสพติด และมีผู้เสพ/ผู้ติดยาเสพติด 4 คน แต่ไม่เกิน ๕ คน ต่อ ประชากร ๑,๐๐๐ คน
- สีแดง/ง/สภาพปัญหายาเสพติดรุนแรง : มีผู้ผลิต/ผู้ขายยาเสพติด หรือมีผู้เสพ/ผู้ติดยาเสพติดเกิน ๕ คน ขึ้นไป ต่อ ประชากร ๑,๐๐๐ คน
ทั้งนี้ เพื่อสามารถกำหนดแนวทางและวิธีการแก้ไขปัญหาตามสถานะและสภาพปัญหาได้อย่างมีประสิทธิภาพ จึงกำหนดให้มีการดำเนินการประเมินปีละ 2 ครั้ง คือ 
- ครั้งที่ 1 รอบ 6 เดือนแรก (ตุลาคม 2556 – มีนาคม 2557) 
- ครั้งที่ 2 รอบ 6 เดือนหลัง (เมษายน 2557 –กันยายน 2557) 
ให้จังหวัด/อำเภอบันทึกผลการประเมินผ่านระบบรายงานของสำนักงาน ป.ป.ส. (nispa.nccd.go.th) ในแต่ละรอบให้ครบถ้วนทุกหมู่บ้าน/ชุมชน และรายงานผลการดำเนินงานให้กรมการปกครองตามแบบที่กำหนด ทุกวันที่ 10 ของเดือน 
1.2 โครงการเพิ่มประสิทธิภาพชุดปฏิบัติการประจำตำบลเพื่อป้องกันและแก้ไขปัญหายาเสพติด งบประมาณ 11,555,260 บาท
การดำเนินงาน : ให้ทุกอำเภอมอบหมาย/แต่งตั้งเจ้าหน้าที่ชุดปฏิบัติการประจำตำบลฯ (ปลัดอำเภอผู้รับผิดชอบประจำตำบล) หรือผู้ประสานงานชุมชน ออกปฏิบัติงานเป็นพี่เลี้ยง วิทยากร และ ช่วยเหลือให้คำปรึกษา แนะนำการปฏิบัติงานแก่ กำนัน ผู้ใหญ่บ้าน คณะกรรมการหมู่บ้าน ผู้ประสานพลังแผ่นดินเอาชนะยาเสพติด 25 ตาสับปะรด ในการเฝ้าระวังป้องกันและแก้ไขปัญหายาเสพติดในพื้นที่ อย่างน้อยเดือนละ 2 ครั้ง
2. แผนการแก้ไขปัญหาผู้เสพผู้ติดยาเสพติด จำนวน 3 โครงการ รวมงบประมาณ 124,708,240 บาท  โดยมีวัตถุประสงค์เพื่อให้ข้าราชการฝ่ายปกครอง และสมาชิกกองอาสารักษาดินแดน ที่ประจำอยู่ในภูมิภาค มีบทบาทและหน้าที่ในการค้นหาผู้เสพ/ผู้ติดยาเสพติด และชักชวน จูงใจให้ผู้เสพ/ผู้ติดยาเสพติด สมัครใจเข้ารับการบำบัดรักษาในค่ายต่าง ๆ และตามโครงการของกรมการปกครองในโรงเรียนวิวัฒน์พลเมืองฝ่ายปกครอง (กองร้อยอาสารักษาดินแดนจังหวัด 45 แห่ง และในสถานที่อื่น ๆ ใน 31 จังหวัด) ตลอดจนยกระดับสถานที่กองร้อยอาสารักษาดินแดนจังหวัด 45 แห่ง เป็นค่ายปรับเปลี่ยนพฤติกรรมแบบถาวรระดับจังหวัด สามารถรองรับผู้เสพยาเสพติดได้ตลอด 24 ชั่วโมง รวมทั้งพัฒนาให้ข้าราชการฝ่ายปกครอง และสมาชิกกองอาสารักษาดินแดนมีบทบาทด้านการบำบัดรักษาและฟื้นฟูสมรรถภาพผู้เสพยาเสพติด โดยมีเป้าหมาย คือ (1) ค้นหาและนำผู้เสพยาเสพติดสมัครใจเข้ารับการบำบัดรักษาในระบบสมัครใจ ร้อยละ 80 ตามเป้าหมายของรัฐบาล (2) นำเข้าบำบัดในโรงเรียนวิวัฒน์พลเมืองฝ่ายปกครอง จำนวน 15,360 คน และ (3) พัฒนาบุคลากรด้านการบำบัดเพิ่ม จำนวน 250 คน  ประกอบด้วย 3 โครงการ ดังนี้
2.1 โครงการเร่งรัดปฏิบัติการค้นหาผู้เสพ/ผู้ติดยาเสพติดเข้าสู่กระบวนการบำบัด งบประมาณ 10,707,130 บาท
การดำเนินงาน : ให้จังหวัด/อำเภอ จัดทำแผนปฏิบัติการเร่งค้นหาผู้เสพ/ผู้ติดยาเสพติดในพื้นที่ โดยจัดทำคำสั่งแต่งตั้งผู้ปฏิบัติงานตามโครงการ เพื่อรับผิดชอบดำเนินการ จังหวัด/อำเภอละ 1 ชุด และมีการกำหนดพื้นที่เป้าหมาย ออกปฏิบัติการกดดันเชิงรุก อย่างน้อยเดือนละ 2 ครั้ง เพื่อชักชวน จูงใจให้ผู้เสพ/ผู้ติดยาเสพติดสมัครใจเข้ารับการบำบัด ในค่ายบำบัดต่าง ๆ และเข้ารับการบำบัดในโรงเรียนวิวัฒน์พลเมืองฝ่ายปกครองให้ได้ตามเป้าหมายที่กำหนด คือ ร้อยละ 80 ในระบบสมัครใจตามแผนปฏิบัติการพลังแผ่นดินเอาชนะยาเสพติด ปี 2557 ของรัฐบาล และบำบัดตามโครงการฯ ของกรมการปกครอง จำนวน 15,360 คน
2.2 โครงการบำบัดฟื้นฟูสมรรถภาพผู้เสพยาเสพติด (โรงเรียนวิวัฒน์พลเมืองฝ่ายปกครอง) งบประมาณ 108,811,350 บาท 

การดำเนินงาน : 
1) ให้ทุกจังหวัดจัดทำแผนการบำบัดฟื้นฟูสมรรถภาพผู้เสพยาเสพติด ระบบสมัครใจบำบัด และจัดทำแนวทางการติดตามช่วยเหลือผู้ผ่านการบำบัดแบบบูรณาการ ในโครงการโรงเรียนวิวัฒน์พลเมืองฝ่ายปกครอง หลักสูตร 15 วัน และจัดส่งแผนฯ ให้กรมการปกครองภายในวันที่ 15 พฤศจิกายน 2556 และให้จังหวัดดำเนินการบำบัดรักษาผู้เสพ/ผู้ติดยาเสพติด ระบบสมัครใจ ตามกระบวนการบำบัดของกระทรวงสาธารณสุข (หลักสูตร Fast Model อย่างย่อของกระทรวงสาธารณสุข) และของสถาบันธัญญารักษ์ร่วมกับใช้กระบวนการชุมชนบำบัด โดยคำนึงถึงมาตรฐานการบำบัด และกระบวนการบำบัดอย่างเคร่งคัดเพื่อรักษาและฟื้นฟูสมรรถภาพร่างกาย จิตใจ และการฝึกอบรมอาชีพให้ผู้เสพ/ผู้ติดยาเสพติดได้มีการปรับเปลี่ยนพฤติกรรม ปรับทัศนคดิ กลับไปเป็นคนดีของสังคม นอกจากนี้ให้หน่วยงานบำบัดกำหนดแนวทางติดตามช่วยเหลือแบบบูรณาการ เพื่อป้องกันไม่ให้ผู้ผ่านการบำบัดกลับไปยุ่งเกี่ยวกับยาเสพติดซ้ำ เป้าหมายดำเนินการ ปี 2557
- ในกองร้อย อส.จ. 45 แห่ง ๆ ละ 300 คน (5 รุ่นๆ ละ 60 คน) รวม 13,500 คน
- ในถานที่อื่นๆ ใน 31 จังหวัดๆ ละ 60 คน (1 รุ่น 60 คน) รวม 1,860 คน
2) ให้ 45 จังหวัดที่ดำเนินการในกองร้อยอาสารักษาดินแดนจังหวัด กองร้อยบังคับการและบริการ (บก.อส.ส่วนแยกชะอำ) หรือศูนย์ฝึกอบรมมวลชน (ศูนย์ฝึกสมานมิตร) ดำเนินการขอจัดตั้งเป็นค่ายบำบัดแบบถาวรของจังหวัด (ตามพระราชบัญญัติยาเสพติดให้โทษ พ.ศ.2522) ที่กรมการปกครองได้สั่งการไป ให้แล้วเสร็จภายในเดือนธันวาคม 2556
2.3 โครงการติดตามช่วยเหลือผู้ผ่านการบำบัดรักษาฟื้นฟูสมรรถภาพผู้เสพยาเสพติด (โรงเรียนวิวัฒน์พลเมืองฝ่ายปกครอง) งบประมาณ 5,189,760 บาท
การดำเนินงาน  :  ให้จังหวัด/อำเภอ และหน่วยที่ดำเนินการบำบัดฟื้นฟูสมรรถภาพผู้เสพยาเสพติด ฯ จัดทำแผน/รูปแบบ/ขอบข่ายการติดตามเชื่อมโยงและบูรณาการกับบุคคล องค์กร หรือหน่วยงานภายในจังหวัด/อำเภอ เพื่อใช้เป็นข้อมูลในการติดตามช่วยเหลือผู้ผ่านการบำบัดและครอบครัว หน่วยละ 1 รูปแบบ โดยเป็นข้อมูลส่วนตัวของผู้เข้ารับการบำบัด ครอบครัว ที่อยู่ที่สามารถติดต่อได้ ฯลฯ
ในการติดตามแต่ละครั้ง ซึ่งจะทำในรูปแบบโทรศัพท์ การไปพบปะพูดคุยโดยตรง หรือกับบุคคลในครอบครัว 
รวมทั้ง ให้ผู้นำชุมชนเข้าไปแนะนำช่วยเหลือด้านต่าง ๆ โดยในการกระทำทุกครั้งให้มีการจดบันทึกไปในแฟ้มประวัติ (ผลเชิงปริมาณ) และเมื่อดำเนินการครบ 4 ครั้ง ภายใน 1 ปี ไม่กลับไปยุ่งเกี่ยวกับยาเสพติดซ้ำอีก ถือว่าเป็นผลเชิงคุณภาพ เป้าหมาย ผู้ผ่านการบำบัด รวม 15,360 คน
3. แผนการสร้างภูมิคุ้มกันและป้องกันยาเสพติด จำนวน 3 โครงการ รวมงบประมาณ 43,857,078 บาท  โดยมีวัตถุประสงค์เพื่อลดพื้นที่เสี่ยง/ปัจจัยเสี่ยง โดยการจัดระเบียบสังคมแบบบูรณาการ และเสริมสร้างภูมิคุ้มกันยาเสพติดให้แก่เยาวชนกลุ่มเสี่ยงในพื้นที่หมู่บ้าน/ชุมชน อายุ 13-20 ปี ตลอดจนสนับสนุนการจัดกิจกรรมด้านการป้องกันยาเสพติดเชิงรุกผ่านสื่อทุกรูปแบบ ให้ต่อเนื่องจากปี 2556 โดยเน้นเพิ่มเติมกิจกรรมเชิงคุณภาพ  ทั้งนี้ ให้จังหวัด/อำเภอ จัดตั้งชุดปฏิบัติการจัดระเบียบสังคมแบบบูรณาการ จังหวัด/อำเภอละ 1 ชุด ออกปฏิบัติงานในพื้นที่เป้าหมาย อย่างน้อยละเดือนละ 2 ครั้ง เพื่อเฝ้าระวังปัญหายาเสพติด และสำรวจคัดกรองเยาวชนกลุ่มเสี่ยงนอกสถานศึกษา อายุ 13 – 20 ปี ที่มีความเสี่ยงต่อปัญหายาเสพติดในเกณฑ์สูงในหมู่บ้าน/ชุมชน พร้อมทั้งมอบหมายฝ่ายปกครอง ประสานงานและบูรณาการแนวทางปฏิบัติกับการศึกษานอกโรงเรียน หรือการศึกษานอกระบบ สถานพินิจและคุ้มครองเด็ก สาธารณสุข ทหาร และตำรวจ  เพื่อคัดกรองเยาวชนกลุ่มเสี่ยงเข้าร่วมกิจกรรมเพื่อแก้ไขพฤติกรรม เสริมสร้างวินัย ปรับมุมมองที่มีต่อตนเอง เปลี่ยนบุคลิกใหม่ รวมทั้งฝึกอบรมการปฏิบัติงานบริการสังคมและชุมชน ตลอดจนดำเนินมาตรการป้องกันเชิงรุก แบบเคลื่อนที่ (Mobile team) ประกอบด้วย 3 โครงการ ดังนี้
3.1 โครงการลดกลุ่มเสี่ยงนอกสถานศึกษาต้านภัยยาเสพติด งบประมาณ 18,821,800 บาท 
การดำเนินงาน : ให้จังหวัด/อำเภอ มอบหมายข้าราชการฝ่ายปกครอง สำรวจคัดกรองเยาวชนกลุ่มเสี่ยงนอกสถานศึกษา อายุ 13 – 20 ปี ที่มีความเสี่ยงต่อปัญหายาเสพติดในเกณฑ์สูงในหมู่บ้าน/ชุมชน และบูรณาการความร่วมมือกับหน่วยงานภายในจังหวัด เช่น การศึกษานอกโรงเรียน สถานพินิจและคุ้มครองเด็ก สาธารณสุข ทหาร และตำรวจ คัดกรองและนำเยาวชนกลุ่มเสี่ยง จังหวัดละ 100 คน เข้าฝึกอบรมหลักสูตรเยาวชนอาสารักษาดินแดนต้านภัยยาเสพติด (ย.อส.) ระยะเวลา 3 คืน 4 วัน เพื่อปรับเปลี่ยนแก้ไขพฤติกรรม เสริมสร้างวินัย ปรับมุมมองที่มีต่อตนเอง เปลี่ยนบุคลิกใหม่ เพื่อเข้าเป็นแนวร่วมพลังแผ่นดินช่วยเหลืองานฝ่ายปกครอง ตำรวจ และเจ้าหน้าที่อื่น ๆ ตลอดจนการบำเพ็ญประโยชน์แก่ส่วนร่วมในพื้นที่ โดยเฉพาะด้านการแก้ไขปัญหายาเสพติด เป้าหมายดำเนินงาน 7,600 คน
3.2 โครงการจัดระเบียบสังคมแบบบูรณาการป้องกันยาเสพติด งบประมาณ 16,535,278 บาท
การดำเนินงาน : ให้จังหวัด/อำเภอ จัดทำแผนปฏิบัติการจัดระเบียบสังคมแบบบูรณาการ และแต่งตั้ง/มอบหมายเจ้าหน้าที่ผู้รับผิดชอบจังหวัด/อำเภอละ 1 ชุด ร่วมบูรณาการแผนปฏิบัติการกับหน่วยงานในพื้นที่ เพื่อออกปฏิบัติการในพื้นที่เป้าหมายอย่างน้อยเดือนละ 2 ครั้ง และออกปฏิบัติงานควบคู่กับชุดปฏิบัติการของกรมการปกครองในพื้นที่ตามมาตรการและนโยบายจัดระเบียบสังคม 6 ประการของกระทรวงมหาดไทย เพื่อเฝ้าระวังสถานบริการและสถานประกอบการต่าง ๆ ให้ดำเนินการและปฏิบัติตาม พระราชบัญญัติสถานบริการ พ.ศ.2509 และกฎหมายอื่น ที่เกี่ยวข้องอย่างเคร่งครัด ไม่ให้ปัญหายาเสพติด
กลับมาแพร่ระบาด เป้าหมายดำเนินการ 76 จังหวัด 878 อำเภอ และตรวจตราสถานประกอบการที่ถูกกฎหมาย ประมาณ 5,000 แห่ง เช่น หอพัก บ้านเช่า ร้านเกมส์ อินเทอร์เน็ต สถานประกอบการรอบบริเวณสถานศึกษาและโรงงาน ฯลฯ
3.3 โครงการรณรงค์ป้องกันและแก้ไขปัญหายาเสพติด TO BE NUMBER ONE งบประมาณ 8,500,000 บาท สำนักงาน ป.ป.ส. ขอให้หน่วยที่มีรหัสงบประมาณด้านยาเสพติดช่วยบูรณาการงบประมาณโครงการรณรงค์ป้องกันและแก้ไขปัญหายาเสพติด TO BE NUMBER ONE โดยให้โอนงบประมาณให้กรมสุขภาพจิต กระทรวงสาธารณสุข เป็นหน่วยดำเนินการ
4. แผนการบริหารจัดการแบบบูรณาการ จำนวน 2 โครงการ รวมงบประมาณ 17,811,952 บาทโดยมีวัตถุประสงค์เพื่อเสริมสร้างประสิทธิภาพการบริหารจัดการแบบบูรณาการทุกระดับ อย่างเป็นระบบ และ ครบวงจรทุกด้าน ทั้งด้านแผนงาน โครงการ งบประมาณ การกำกับ ติดตามข้อมูลผลการดำเนินงาน การนิเทศ และประเมินผลโครงการ รวมทั้งการพัฒนาบุคลากร ตลอดจนสนับสนุนการดำเนินงานในโครงการขยายผลโครงการหลวงเพื่อแก้ไขพื้นที่ปลูกฝิ่นอย่างยั่งยืน โครงการชุมชนอุ่นใจ ได้ลูกหลานกลับคืน โดยทุกโครงการจะเน้นงานในเชิงคุณภาพ และหน่วยปฏิบัติ/จังหวัด/อำเภอ สามารถขับเคลื่อนแผนปฏิบัติการพลังแผ่นดินเอาชนะยาเสพติด ปี 2557 ได้อย่างเป็นมีประสิทธิภาพ เห็นผลชัดเจน และสามารถลดระดับปัญหาในพื้นที่ได้อย่างเป็นรูปธรรม ประกอบด้วย 2 โครงการ ดังนี้
4.1 โครงการขยายผลโครงการหลวงเพื่อแก้ปัญหาพื้นที่ปลูกฝิ่นอย่างยั่งยืน งบประมาณ  460,500  บาท 
การดำเนินงาน : เป็นการสนับสนุนงบประมาณตามแผนแม่บทโครงการขยายผลโครงการหลวงเพื่อแก้ไขปัญหาพื้นที่ปลูกฝิ่นอย่างยั่งยืน ระยะที่ 2 (พ.ศ.2557-2558) ที่คณะกรรมการ ป.ป.ส. เสนอ เพื่อใช้เป็นแนวทางแก้ปัญหาพื้นที่ปลูกฝิ่นซ้ำซาก ใน 3 จังหวัด 7 อำเภอ ได้แก่ จังหวัดเชียงใหม่ อำเภอเชียงดาว แม่แตง อมก๋อย เวียงแหง ไชยปราการ จังหวัดแม่ฮ่องสอน อำเภอปาย และจังหวัดตาก อำเภอแม่ระมาด เพื่อให้ชุมชนที่มีปัญหาปลูกฝิ่นซ้ำซากได้รับการแก้ไข และมีการพัฒนาชีวิตความเป็นอยู่ให้ดีขึ้นเกิดกระบวนการพึ่งพาตนเองได้ในระยะยาว สามารถสร้างสังคมแห่งการเรียนรู้ภายใต้บริบทของเศรษฐกิจพอเพียง และสอดคล้องกับยุทธศาสตร์พลังแผ่นดินเอาชนะยาเสพติดอย่างยั่งยืนของรัฐบาล 

4.2 โครงการบริหารจัดการแบบบูรณาการ ประมาณรวม 17,351,452 บาท 
การดำเนินงาน. :  โดยมีวัตถุประสงค์เพื่อกำหนดแผนงาน/โครงการ/กิจกรรม/งบประมาณ ตามแผนปฏิบัติการพลังแผ่นดินเอาชนะยาเสพติด ปี 2557 เพื่อให้ฝ่ายปกครองที่เป็นหน่วยปฏิบัติการในพื้นที่จังหวัด/อำเภอ ดำเนินการขับเคลื่อนแผนปฏิบัติการป้องกันและแก้ไขปัญหายาเสพติดได้อย่างมีประสิทธิภาพ ทุกระดับ ให้สามารถขับเคลื่อนการปฏิบัติงานได้ตามเป้าหมายที่กำหนด ทั้งด้านแผนงาน โครงการ งบประมาณ บุคลากร และการรายงานผลการดำเนินงานในแต่ละไตรมาส 
หมายเหตุ
รายละเอียดขอบเขตการดำเนินงานในแต่ละโครงการ พร้อมงบประมาณที่จะจัดสรรให้จังหวัด/อำเภอ ปรากฏตามตารางภาพรวมแผนงาน/โครงการ/งบประมาณ ดำเนินการป้องกันและแก้ไขปัญหายาเสพติดกรมการปกครอง ประจำปีงบประมาณ พ.ศ.2557 จำนวน 9 แผ่น
ส่วนปฏิบัติการพิเศษ สำนักอำนวยการกองอาสารักษาดินแดน
ศูนย์อำนวยการพลังแผ่นดินเอาชนะยาเสพติด (ศพส.ปค.)
โทรศัพท์ 0-2278-5002 ต่อ 410, 413

